Saskatoon

**Saskatoon** on kaupunki Saskatchewanin provinssissa Kanadassa, South Saskatchewan -joen varrella. Saskatoon on ollut provinssin väkirikkain kaupunki 1970-luvun puolivälistä lähtien.

Vuonna 2021 Saskatoonissa oli noin 266&nbsp;000 asukasta.

Nimi Saskatoon on peräisin creen kielen sanasta *misāskwatōmin*, joka tarkoittaa marjatuomipihlajan marjaa. Kaupungin nimi lyhennetään yleensä yksinkertaisesti ”S’toon”. Kaupunki sai lyhytaikaisen lempinimen ”Toontown” vuonna 1988, kun elokuva *[[Kuka viritti ansan, Roger Rabbit?]]* julkaistiin. Muita enemmän tai vähemmän mairittelevia lempinimiä ovat ”Saskabush” ja ”Preerioiden Pariisi”.

## Maantiede ja ilmasto
Saskatoon sijaitsee tasaisella preeriatasangolla, eikä sen lähettyvillä ole vuoristoja. Muutamia jokilaaksoja lukuun ottamatta kaupunki on rakennettu käytännössä tasamaalle. Kaupungin matalin kohta on joen pinta.

Lempinimensä ”City of Bridges” eli *Siltojen kaupunki* kaupunki on saanut kymmenestä Saskatchewan-joen ylitttävästä sillasta.

Saskatoon sijaitsee kuivan ruohotasangon ilmastoalueella. Kesät ovat kuumia ja vähäsateisia, tosin alueella esiintyy kesäisin useita ukkosmyrskyjä ja talvisin lumimyrskyjä. Selkeästi eroteltavia vuodenaikoja on neljä. Lämpötilat vaihtelevat talvisista –40&nbsp;°C pakkaslukemista kesän +40&nbsp;°C helteisiin. Sadetta saadaan vähäisesti, vuotuinen sademäärä on 347,2&nbsp;mm. Vähäisen sademäärän vuoksi Saskatoon on yksi Kanadan aurinkoisimpia kaupunkeja: aurinko paistaa kaupungissa keskimäärin 2&nbsp;381 tuntia vuodessa.

## Historia
Ensimmäinen pysyvä asutus Saskatoonin alueella perustettiin vuonna 1883, kun viinakauppaa pakoilevat torontolaiset metodistit päättivät perustaa alkoholittoman yhteisön nopeasti kasvavalle preeria-alueelle. Heidän *Temperance Colonization Society* -järjestönsä tutki alueen 1882, ja totesi alueen sopivaksi asutuspaikaksi. John Laken johtamat uudisraivaajat saapuivat nykyisen Saskatoonin alueelle rautateitse Ontariosta Saskatchewanin Moose Jaw’n kaupunkiin, josta matkan viimeinen osuus taitettiin hevosvankkureilla. Tuolloin rautatie ei vielä ollut valmistunut Saskatooniin saakka. Uudisasukasyhteisön perustamissuunnitelmat kuitenkin epäonnistuivat, sillä joukko ei kyennyt hankkimaan riittävän suurta yhtenäistä maa-alaa yhteisöään varten. Tästä huolimatta John Lakea pidetään Saskatoonin perustajana, ja hänen mukaansa on nimetty peruskoulu, puisto sekä kaksi katua.

Vuonna 1888 avattiin kaupungin ensimmäinen koulu, Victoria School. Tämä koulurakennus, ”Little Stone Schoolhouse”, seisoo yhä Saskatchewanin yliopiston kampusalueella. Vuonna 1890 rautatieyhtiö Qu’Appelle, Long Lake & Saskatchewan Railwayn rata Saskatooniin valmistui. Rautatiesilta ylitti South Saskatchewan -joen ja aiheutti välittömästi rakentamisbuumin joen länsirannalla. Vuonna 1901 kaupungin väkiluku nousi 113:een. Tuolloin joen länsirannan yhteisö käytti omasta alueestaan nimeä *Saskatoon*, joen itärannan alue tunnettiin nimellä *Nutana* ja Saskatoonin lounaispuolelle syntyi myös kolmas asutuskeskus, *Riversdale*.

Vuonna 1906 Saskatoonista tuli kaupunki, jonka väkiluku oli 4&nbsp;500. Lukuun sisältyvät myös Nutanan ja Riversdalen väkiluvut. Vuonna 1956 nopeasti kasvavaan kaupunkiin liitettiin myös läheinen Sutherlandin kylä.

## Väestö
Tiedot vuodelta 2021, lähde: Canada 2021 Census.
* Väkiluku: 266&nbsp;141 (kasvua 7,7&nbsp;% vuodesta 2016)
* Maapinta-ala: 226,56 km²
* Väestöntiheys: 1&nbsp;174,7 hlöä/km²
* Mediaani-ikä: 36,8 vuotta
* Kotitalouksien lukumäärä: 107&nbsp;050

* Metropolialueen väkiluku: 317&nbsp;480 (kasvua 7,6&nbsp;% vuodesta 2016)
* Metropolialueen maapinta-ala: 5&nbsp;864,48 km²
* Metropolialueen väestöntiheys: 54,1 hlöä/km²

### Äidinkieli
* englanti: 78,0&nbsp;%
* ranska: 1,1&nbsp;%
* muu kieli: 17,5&nbsp;%
* monta kieltä: 3,3&nbsp;%

### Ikäjakauma
* 0–14-vuotiaita: 19,1&nbsp;%
* 15–64-vuotiaita: 66,1&nbsp;%
* yli 64-vuotiaita: 14,8&nbsp;%

## Talous
Saskatoonia pidetään yhtenä maailman johtavista maatalousbioteknologian keskuksista. Pääosa tutkimustyöstä suoritetaan Innovation Place Research Parkissa sekä Saskatchewanin yliopistossa. Yliopistossa toimii myös atomienergian tutkimusyksikkö. Ruoanjalostus on yksi tärkeimmistä teollisuudenaloista.

Maailman suurimman julkisesti uraania myyvän yhtiön *[[Cameco]]n* sekä maailman suurimman kalilannoitteen (potaskan) tuottajayhtiön *[[Potash Corporation of Saskatchewan|PotashCorpin]]* päätoimitilat sijaitsevat Saskatoonissa. Lähes kaksi kolmasosaa maailman potaska- eli kaliumkarbonaattivarannoista sijaitsee Saskatoonin alueella.

*Mitchell's Gourmet Foods*, entinen *Intercontinental Packers*, joka tuottaa *Olympic Fine Meats* -tavaramerkin alla ruokatuotteita, on Kanadan suurimpia lihanjalostusyhtiöitä, ja työllistää yli 1&nbsp;400 saskatoonilaista.

1970-luvun räjähdysmäisen kasvun jälkeen kaupungin väkiluvun kasvutahti pysähtyi, mutta 2000-luvulla uusien rakennusten rakentaminen kiihtyi. Vuonna 2005 rakenteilla oli neljä uutta suurta lähiökaupunginosaa.

## Liikenne
Saskatoonia sivuaa Yellowhead Highway joka kulkee Manitoban, Saskatchewanin, Albertan ja Brittiläisen Kolumbian halki. Provinssin maantiet 5, 7, 11, 12, 14, 41 ja 219 risteävät Saskatoonissa.

Rautatieyhtiöt Canadian Pacific Railway ja Canadian National Railway hoitavat liikennettä Saskatooniin. Myös Kanadan valtiollisen matkustajajunayhtiön, VIA Railin, junat pysähtyvät Saskatoonin asemalla.

Saskatoon John G. Diefenbakerin kansainvälinen lentoasema on vuotuisella 1,3 miljoonan henkilön matkustajamäärällään provinssin suurin lentoasema. Saskatoonista on välilaskuttomia lentoyhteyksiä muihin Kanadan suurimpiin kaupunkeihin sekä Minneapolisiin Minnesotassa.

Saskatoonin kehätien, *Circle Driven*, suunnittelu aloitettiin 1910-luvulla. Rakennustyöt alkoivat 1960-luvun puolivälissä useiden vuosikymmenten jahkailun ja suunnittelun jälkeen. Tie ja sen tarvitsemat sillat valmistuivat 2013.

## Koulutus
Saskatchewanin yliopistossa (University of Saskatchewan) opiskelee noin 26&nbsp;000 opiskelijaa, joista yli 4&nbsp;300 on jatko-opiskelijoita. Yliopiston kasvateista kaksi on saanut Nobelin palkinnon.

Kampusalue sijaitsee South Saskatchewanjoen itärannalla, ja sen pinta-ala on 7,55&nbsp;km². Kampusalueen rakennustyöt aloitettiin 1909, ja kaikki alkuperäiset kalkkikivirakennukset ovat yhä käytössä. 

Kaupungissa on myös 78 perusasteen koulua sekä 10 lukiota, joissa on yhteensä noin 37&nbsp;000 opiskelijaa. Kaupungissa on kaksi koululautakuntaa: julkisten koulujen sekä katolilaisten koulujen koululautakunnat.

## Ystävyyskaupungit
*  Uumaja (Ruotsi)
*  Shijiazhuang (Kiina)
*  Köln (Saksa)
*  Tampere (Suomi) 
*  Tšernivtsi (Ukraina)

## Paikalliset mediatoimistot
### Sanomalehdet
* Saskatoon Star-Phoenix – ilmestyy päivittäin
* Saskatoon Sun – viikoittainen Star-Phoenixin julkaisu
* Planet S – ilmestyy joka toinen viikko
* The Sheaf – Saskatchewanin yliopiston oppilaslehti

### Radioasemat
* 90.5 FM - CFCR, yhteisöradiokanava
* 91.7 FM - CITT, matkailuinformaatio
* 92.9 FM - CFQC, kantrimusiikkia (Hot 93)
* 95.1 FM - CFMC, aikuisille suunnattua ohjelmaa (C95fm)
* 98.3 FM - CJMK, aikuisille suunnattua ohjelmaa (Magic 98.3)
* 102.1 FM - CJDJ, rockmusiikkia (Rock 102)
* 104.1 FM - CIRN, MBC Radio (alkuperäiskansojen yhteisölle)
* 105.5 FM - CBKS, CBC Radio Two
* 540 AM - CBK, CBC Radio One
* 600 AM - CJWW, kantrimusiikkia
* 650 AM - CKOM, uutis/keskustelukanava
* 860 AM - CBKF, *La Première Chaîne*

### Televisiokanavat
* Channel 4: CFSK, Global
* Channel 8: CFQC, CTV
* Channel 10: Shaw (kaapelikanava)
* Channel 11: CBKST, CBC
* Channel 13: CBKFT-1, SRC

## Urheilu ja vapaa-aika
Jääkiekon WHL-liigan joukkue Saskatoon Blades pelaa kotiottelunsa Credit Union Centressä (entisessä Saskatchewan Placessa).

Enemmistö kaupungin asukkaista kannattaa Canadian Football Leaguessa pelaavaa Saskatchewan Roughriders -joukkuetta. Roughriders pelaa kotiottelunsa Reginassa, mutta joukkue on provinssin suosituin amerikkalaisen jalkapallon joukkue. Saskatoon Hilltops on nuorten jalkapallojoukkue, joka pelaa Canadian Junior Football Leaguessa ja järjestää kotiottelunsa Gordie Howe Bowlissa. Hilltops on voittanut 12 kansallista juniorimestaruutta.

Western Major Baseball Leaguen joukkue Saskatoon Yellow Jackets -baseballjoukkue pelaa kotiottelunsa Cairns Fieldin kentällä.

Yliopiston joukkue The University of Saskatchewan Huskies pelaa kotiottelunsa yliopiston kampusalueella. Yliopiston joukkueen käytössä on 3&nbsp;000-paikkainen Griffiths Stadium, 700-paikkainen Rutherford Arena sekä uusi moderni Physical Activity Complex, joka avattiin elokuussa 2003.

## Kuuluisia saskatoonilaisia
* Ethel Catherwood – olympiamitalisti
* Ray Hnatyshyn – entinen kenraalikuvernööri
* Gordie Howe – jääkiekkoilija
* Bill Hunter – jääkiekkoyrittäjä
* Susan Jacks – laulaja
* Catriona LeMay Doan – pikaluistelija, olympiamitalisti
* Joni Mitchell – muusikko, taiteilija
* Farley Mowat – novellisti
* Roy Romanow – entinen *Premier of Saskatchewan*
* tri W.A.S. Sarjeant alias Antony Swithin – kirjailija, geologian professori
* Anne Szumigalski – runoilija
* Roderick Toombs alias Rowdy Roddy Piper – painija
* Guy Vanderhaeghe – kirjailija
* Dafydd Williams – astronautti
* Theresa Sokyrka – muusikko, taiteilija
* John Diefenbaker – entinen Kanadan pääministeri
* Andrea Menard – muusikko, näyttelijä
* Don Freed – laulaja, sanoittaja
* Patrick Lane – runoilija
* Lorna Crozier – runoilija
* Suzie Vinnick – muusikko
* Kim Coates – näyttelijä
* Stu Hart – ammattilaispainija
* Cameron Mitchell – näyttelijä
* Keith Morrison – entinen NBC-kanavan uutisankkuri
* Ed Whalen – juontaja
* Henry Woolf – näyttelijä
* Shannon Tweed – näyttelijä, Playboyn *Playmate of the Year*
* Mike Babcock – päävalmentaja (NHL)
* Dawna Friesen – NBC:n toimittaja
* Fred Mendel – teollisuusmagnaatti
* Shaun Verreault – muusikko
* Earl Pereira – muusikko
* Safwan Javed – muusikko
* Tom Grummett – sarjakuvapiirtäjä (Teräsmies, Teen Titans)
* Don Kerr – runoilija
* Allan Blakeney – entinen *Premier of Saskatchewan*
* Jeff Hyslop – näyttelijä

## Lähteet

## Aiheesta muualla

*Kaupungin verkkosivut